何源秀才爲予畫山水圖覓詩
作者：王當
朝代：宋

paragraphs: 孤峰特立何巉巉，勢與霄漢高兩參。
左蟠右列分嶺岫，儼若至尊朝子男。
怪予蝸室不盈丈，欲有異境超塵凡。
素縑掛壁故妥帖，平地作此千嵌巖。
雲蒸霧結深莫測，長林大麓亂不芟。
想當變怪蟄龍虎，中有窟穴誰能探。
將崩未崩江動石，欲去不去風滿帆。
山坳林闕見天際，隱約萬里橫煙嵐。
嗟予質性素山野，視此丘壑心益耽。
斗升之粟真秣莝，野馬垂耳就轡銜。
西山爽氣日在望，吏卒侍側嚴若監。
青鞋布襪棄不著，誰令自苦披青衫。
頗羞漁父駐短櫂，似笑大夫新被讒。
寄言鳥獸倘可侶，吾將從汝棲林巒。